KIRJALLINEN KYSYMYS E-0949/03

esittäjä(t): Roberta Angelilli (UEN) komissiolle

(26. maaliskuuta 2003)

Aihe: Carraran kunnan käyttämät Equal-ohjelmasta, Euroopan sosiaalirahastosta ja naisten ja miesten tasa-arvoa koskevasta neljännestä toimintaohjelmasta myönnetyt varat

Italian valtiovarainministeriön valvontakomitea antoi syyskuussa 2002 selonteon Euroopan unionin myöntämien varojen käytöstä.

Kyseisestä selonteosta kävi ilmi, että jotkut paikalliset viranomaiset valitsevat hankkeita huolestuttavan hitaasti ja tehottomasti.

Myös Euroopan komissio on useaan otteeseen korostanut, että paikalliset viranomaiset hyödyntävät riittämättömästi Euroopan unionin myöntämiä varoja.

Koska erityisesti tietyt alueelliset yksiköt, kuten Carraran kunta, tarvitsevat kipeästi unionin varoja ammatilliseen koulutukseen ja työllistämiseen sekä tasa-arvon ja yhteiskuntaan sopeutumisen edistämiseen, voiko komissio vastata seuraaviin kysymyksiin:

1. Onko Carraran kunta esittänyt Equal-ohjelmaa, Euroopan sosiaalirahastoa ja naisten ja miesten tasa-arvoa koskevaa neljättä toimintaohjelmaa koskevia hankkeita?

2. Onko Carraran kunta saanut rahoitusta kyseisiin hankkeisiin?

3. Onko kyseiset varat käytetty?

Anna Diamantopouloun komission puolesta antamayhteinen vastauskirjallisiin kysymyksiin E-0948/03, E-0949/03, E-0950/03,E-0951/03, E-0952/03, E-0953/03, E-0954/03, E-0955/03,E-0956/03, E-0957/03, E-0958/03, E-0959/03 ja E-0960/03

(29. huhtikuuta 2003)

Komission hallussa olevista asiakirjoista on käynyt ilmi, että mainitut kunnat ovat osallistuneet Equal-ohjelman hankkeisiin. Tämä yhteisön aloite käynnistyi vuoden myöhässä, ja italialaiset kehittämiskumppanuudet (Partenariats de développement, PDD) ovat lähes kaikki jo vaiheessa II. On siis vielä liian aikaista ottaa kantaa siihen, miten alueelliset viranomaiset ovat käyttäneet Equal-ohjelman varoja. Kun on kyse esiteltyjen ja valittujen hankkeiden yksityiskohtaisesta seurannasta, komissio kehottaa arvoisaa parlamentin jäsentä tutustumaan Equal-ohjelman Internet-sivustoon ja erityisesti Equal-ohjelman yhteiseen tietokantaan (Equal Common Database, ECDB), josta löytyvät kaikki pyydetyt tiedot. Osoite on https://equal.cec.eu.int/equal/jsp/index.jsp.

Komissio muistuttaa kuitenkin arvoisalle parlamentin jäsenelle, että näitä yhteisön varoja hallitaan hajautetusti: täytäntöönpanosta ovat vastuussa hallintoviranomaiset (alueet, autonomiset maakunnat, ministeriöt), jotka jakavat ja myöntävät saatavilla olevia varoja eri toimia varten, myös kun on kyse naisten ja miesten tasa-arvoa koskevista hankkeista. Komissio ei puutu tuettavien toimien valitsemiseen eikä voi yleensäkään muuta kuin korostaa niiden hallintoviranomaisten tehokkuutta, joiden toimista kyseiset kunnat ovat riippuvaisia.

Luettelo hankkeista, joille myönnettiin varoja naisten ja miesten tasa-arvoa koskevasta neljännestä toimintaohjelmasta vuosiksi 1999 ja 2000, löytyy osoitteesta http://europa.eu.int/comm/employment_social/equ_opp/fund_en.html, osastosta Neljäs naisten ja miesten tasa-arvoisia mahdollisuuksia koskeva toimintaohjelma (19962000). Julkaisuissa Hankeluettelo 1999 ja Hankeluettelo 2000 annetaan myös tietoa hankkeiden edistäjistä sekä kuvaillaan lyhyesti toimia, kohderyhmiä ja tuloksia. Yhdellekään Italian kunnalle, johon viitattiin edellä mainituissa kirjallisissa kysymyksissä, ei myönnetty rahoitusta jäljellä oleviksi vuosiksi naisten ja miesten tasa-arvoa koskevasta neljännestä toimintaohjelmasta.